OBH 1409/2000.
Az állampolgári jogok országgyűlési biztosának jelentése
Ügyintéző: Dr. Gáspárné dr. Pere Katalin

Az eljárás megindulása:
	A megbízottként írt beadvány szerint a 78 éves panaszos gondnoka az 56 éves beteg (süket-néma) testvérhúgának az 1999. október 1-jéig kapott családi pótlék folyósítását a Megyei Egészségbiztosítási Pénztár megszüntette.

Érintett alkotmányos jogok:
Szociális biztonsághoz való jog (Alkotmány 70/E. §)

Alkalmazott jogszabályok:
- A családok támogatásáról szóló 1998. évi LXXXIV. törvény
- A szociális igazgatásról és szociális ellátásokról szóló 1993. évi III. törvény
- 141/2000. (VIII.9.) Korm. rendelet a súlyos fogyatékosság minősítésének és felülvizsgálatának valamint a fogyatékossági támogatás folyósításának szabályairól.

Megállapított tényállás:
	A beadvány téves információkon alapszik, mivel a hölgy nem áll cselekvőképességet kizáró vagy korlátozó gondnokság alatt. A Mosonmagyaróvári Gyámhivatal állásfoglalása szerint nincs indok a gondnokság alá helyezésnek. A hölgy együtt él fivérével, de ügyeiket ő intézi, megérteti magát környezetével ("levelez").
	A családi pótlék folyósítását a Megyei Egészségbiztosítási Pénztár jogszerűen szüntette meg.
	 A családok támogatásáról szóló 1998. évi LXXXIV. törvény célja elsősorban a gyermeket nevelő szülők támogatása. A panaszban szereplő családi pótlékra a gondnok nem jogosult, súlyosan fogyatékos személy esetében sem. A korábban hatályos szabályozás alapján sem volt jogosult, azonban a törvény pontatlansága miatt nem volt egységes a joggyakorlat. 
A felnőtt korú súlyosan fogyatékosokról az állam egyéb ellátásaival gondoskodik, 2001. július 1-jétől pedig a fogyatékos támogatással. 
	A panaszban szereplő hölgy 1988. október 1-jétől rendszeres szociális segélyben és közgyógy-ellátásban részesült. A képviselő-testület 1997. május 17-én kelt, polgármester által aláírt 48/1992. számú határozatával a korábbi szociális segély jogosultságát felülvizsgálta és annak továbbfolyósítását rendelte el a mindenkori minimum nyugdíj 80 %-ában, vagyis
	1997-ben havi     9200 Ft
	1998-ban havi   10960 Ft
	1999-ben havi   12280 Ft
	2000-ben havi 13280 Ft kerül minden hónap 5-ig a jogosult nevére és címére folyósításra.
	A fentiek alapján alkotmányos jogokkal összefüggésben visszásságot nem állapítottam meg, a vizsgálatot lezártnak tekintem.

Budapest, 2000. szeptember 4.

Gönczöl Katalin